
          ПРОКУРАТУРА НА РЕПУБЛИКА БЪЛГАРИЯ

  ОКРЪЖНА ПРОКУРАТУРА РАЗГРАД 


ОТЧЕТЕН ДОКЛАД
за 2025 година


Ръст в новообразуваните следствени преписки и по-голям брой внесени в съда прокурорски актове отчете Окръжната прокуратура Разград


Анализът на данните за дейността на прокуратурите в Разградският съдебен район, представен от окръжния прокурор Тихомир Тодоров, налага няколко основни извода по отношение на работата през изминалата 2025г. Ръст на новообразуваните следствени преписки спрямо предходната 2024г. и 2023г. в абсолютен и в относителен дял от общо наблюдаваните. Ръст в абсолютния и относителния дял на решените преписки спрямо общо наблюдаваните по отношение на предходните два периода. Ръст на решените следствени преписки спрямо 2024г. и 2023г. Ръст на следствените преписки, решени с постановления за отказ да се образува досъдебно производство спрямо предходните два отчетни периода. Спад в относителен дял на образуваните досъдебни производства от прокурор спрямо общо решените преписки. Продължаващо подобряване на резултати по отношение срочността на решаване на преписките, както и относно качеството на тази прокурорска дейност, обусловени от постоянен висок относителен дял на потвърдените прокурорски актове при инстанционен и служебен контрол. Значителен ръст в абсолютна стойност и в относителен дял на новообразуваните бързи производства  спрямо предходните две години. Намаляване дела в който бързите производства се преобразуват в ДП с разследване по общия ред, въпреки невъзможността да бъдат изготвени в кратки срокове заключенията по назначените експертизи, както и извършването на действия в други съдебни райони. Спад при броя на новообразуваните досъдебни производства. Много добра срочност на решаване на досъдебните производства като цяло за съдебния район. Ръст на решените от прокурорите досъдебни производства, както в абсолютна стойност, така и в относителен дял спрямо 2024г. и 2023г. Продължава да е наличен проблема с изготвяне в разумни срокове на назначените по досъдебните производства експертизи, явяващи се основната причина до забавяне приключване на разследването в кратки срокове.
През отчетния период броят на прокурорските актове, внесени за разглеждане в съда – 610 броя, бележи изразена тенденция на ръст спрямо предходните две години, съответно със 6,09% в сравнение с 2024г. при внесени 575 прокурорски акта и с 20,32% спрямо 2023г., когато внесените актове са били 507. Броят на осъдените и санкционирани лица с влязъл в сила съдебен акт през 2025 г. е 586, като за 2024г. са били 564 лица, а през 2023г. – 578. В процентно отношение се забелязва лек ръст спрямо 2024г. с 3,9%, а спрямо 2023г. с 1,38%.
Констатира се незначително намаление и запазване на тенденцията за нисък брой в абсолютната стойност на върнатите дела: през отчетния период са 5, през 2024г. – 7, а през 2023г. са били 6. Така спрямо 2024г. броят на съдебните актове за връщане на делата бележи спад със 28,57%, а спрямо 2023г. с 16.67%. Процентното отношение на върнатите спрямо внесените прокурорски актове по правило има сравнително ниски параметри, което е признак за продължаващо много добро качество на внесените прокурорски актове.
През 2025г. броя на оправдателните съдебни актове спрямо 2024г. е без промяна - 9 оправдателни присъди за 2025г. и 9 броя за 2024г., но значително намаляване броя на оправданите лица - 10 лица за 2025г. при 16 лица за 2024г. В сравнение с 2023г. (7 акта срещу 8 лица) е налице леко повишение на влезлите в сила оправдателни съдебни актове през 2025г. 
Данните сочат, че въпреки подобряване на някои от показателите е налице необходимост от предприемане на организационни мерки за преодоляване на пропуските и грешките, довели до връщане на дела и на постановяване на оправдателни присъди, да се завишат изискванията към работата на прокурорите при упражняване на ръководство и надзор над разследването, прецизност при определяне на правната квалификация на деянието, обективност при преценка на събраните по делото доказателства и съобразяване с актуалната съдебна практика.
Окръжният прокурор Тихомир Тодоров подчерта, че през 2026 година прокуратурата в Разград ще продължи да работи за запазване на добрите резултати относно срочността на решаване на следствените преписки и досъдебните производства. Засиленият контрол от страна на административните ръководители на прокуратурите в региона по упражняване на функциите им по контрол за спазване на сроковете за разследване ще продължи с оглед недопускане на немотивирано и по субективни причини удължаване срока за осъществяването му. Сред приоритетите на Окръжната прокуратура в Разград е и бързото и законосъобразно приключване на ДП, разследвани над 3 години.
И през 2026г. магистратите ще се стремят към развиване на добрите професионални отношения и добрата съвместна работа с останалите държавни институции в съдебния район, имащи отношение към дейността на прокуратурата. Сред приоритетите на Окръжната прокуратура остава повишаването на общественото доверие в дейността на структурата чрез провеждане на активна медийна политика, свързана с отразяване на работата на всички прокуратури в Разградски съдебен регион.
В заключение окръжният прокурор на Разград Тихомир Тодоров призова своите колеги да не спират да развиват професионалните си умения, да бъдат отдадени на своята работа и, въпреки всички трудности да не спират да защитават интересите на българските граждани, законите на страната и Конституцията.

